CELEX: 32017D1769
Language: sk
Date: 2017-09-25 00:00:00
Title: Vykonávacie rozhodnutie Rady (EÚ) 2017/1769 z 25. septembra 2017, ktorým sa Poľskej republike povoľuje uzavrieť s Ukrajinou dohodu, ktorá obsahuje ustanovenia odchyľujúce sa od článku 2 ods. 1 písm. d) a článku 5 smernice 2006/112/ES o spoločnom systéme dane z pridanej hodnoty, pokiaľ ide o údržbu cestných mostov na poľsko-ukrajinskej hranici

28.9.2017   
            
            
               SK
            
            
               Úradný vestník Európskej únie
            
            
               L 250/73
            
         VYKONÁVACIE ROZHODNUTIE RADY (EÚ) 2017/1769
   z 25. septembra 2017,
   ktorým sa Poľskej republike povoľuje uzavrieť s Ukrajinou dohodu, ktorá obsahuje ustanovenia odchyľujúce sa od článku 2 ods. 1 písm. d) a článku 5 smernice 2006/112/ES o spoločnom systéme dane z pridanej hodnoty, pokiaľ ide o údržbu cestných mostov na poľsko-ukrajinskej hranici
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 396 ods. 1,
   so zreteľom na návrh Európskej komisie,
   keďže:
   
               (1)
            
            
               V súlade s článkom 5 smernice 2006/112/ES, pokiaľ ide o územnú pôsobnosť uvedenej smernice, sa systém dane z pridanej hodnoty (ďalej len „DPH“) spravidla uplatňuje na území členského štátu.
            
         
               (2)
            
            
               Listom, ktorý Komisia zaevidovala 7. októbra 2016, Poľsko požiadalo o povolenie uzavrieť dohodu s Ukrajinou, pokiaľ ide o údržbu troch cestných mostov prechádzajúcich ponad rieku Bug na poľsko-ukrajinskej hranici (ďalej len „dohoda“). Dohoda obsahuje ustanovenia odchyľujúce sa od článku 2 ods. 1 písm. d) a článku 5 smernice 2006/112/ES.
            
         
               (3)
            
            
               V súlade s článkom 396 ods. 2 druhým pododsekom smernice 2006/112/ES Komisia o žiadosti Poľska informovala ostatné členské štáty listom z 24. januára 2017. Listom z 25. januára 2017 Komisia Poľsku oznámila, že má všetky informácie potrebné na posúdenie žiadosti.
            
         
               (4)
            
            
               Údržbárske práce vykonávané na poľskom území podliehajú platbe DPH v Poľsku, zatiaľ čo práce vykonávané na ukrajinskom území nepatria do rozsahu pôsobnosti smernice 2006/112/ES. Platbe DPH v Poľsku navyše podlieha aj každý dovoz tovaru z Ukrajiny do Poľska, ktorý sa používa na údržbu hraničných mostov.
            
         
               (5)
            
            
               V záujme dosiahnutia cieľov dohody, a najmä zlepšenia dopravy medzi Poľskom a Ukrajinou je vhodné, aby dohoda obsahovala ustanovenia zjednodušujúce pravidlá DPH, ktoré sa uplatňujú na údržbárske práce a na súvisiaci dovoz tovaru.
            
         
               (6)
            
            
               Výnimka nebude mať žiadny vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Poľskej republike sa udeľuje povolenie uzavrieť s Ukrajinou dohodu, ktorá obsahuje ustanovenia odchyľujúce sa od článku 2 ods. 1 písm. d) a článku 5 smernice 2006/112/ES v súvislosti so zaobchádzaním s transakciami na účely DPH a s územnou pôsobnosťou systému DPH, pokiaľ ide o údržbu troch cestných mostov na poľsko-ukrajinskej hranici uvedených v prílohe k tomuto rozhodnutiu.
   Článok 2
   Pokiaľ ide o mosty uvedené v prílohe k tomuto rozhodnutiu, za údržbu ktorých je zodpovedné Poľsko, a v rozsahu, v akom tieto mosty zasahujú na zvrchované územie Ukrajiny, odchylne od článku 5 smernice 2006/112/ES sa tieto mosty považujú za súčasť zvrchovaného územia Poľska, pokiaľ ide o dodanie tovaru alebo poskytovanie služieb určených na údržbu týchto mostov.
   Článok 3
   Pokiaľ ide o mosty uvedené v prílohe k tomuto rozhodnutiu, za údržbu ktorých je zodpovedná Ukrajina, a v rozsahu, v akom tieto mosty zasahujú na zvrchované územie Poľska, odchylne od článku 5 smernice 2006/112/ES sa tieto mosty považujú za súčasť zvrchovaného územia Ukrajiny, pokiaľ ide o dodanie tovaru alebo poskytovanie služieb určených na údržbu týchto mostov.
   Článok 4
   Odchylne od článku 2 ods. 1 písm. d) smernice 2006/112/ES tovar dovezený z Ukrajiny do Poľska zdaniteľnými osobami, ktoré majú plné právo na odpočítanie dane, nepodlieha DPH, pokiaľ sa používa na údržbu mostov uvedených v prílohe k tomuto rozhodnutiu.
   Článok 5
   Toto rozhodnutie nadobúda účinnosť dňom jeho oznámenia.
   Toto rozhodnutie je určené Poľskej republike.
   
      V Bruseli 25. septembra 2017
      
         
            Za Radu
         
         
            predseda
         
         M. MAASIKAS
      
   
   
      (1)  Ú. v. EÚ L 347, 11.12.2006, s. 1.
   
      PRÍLOHA
      
         Zoznam mostov uvedených v článku 1
      
      
                  1.
               
               
                  Ukrajina na poľsko-ukrajinskej hranici zabezpečí údržbu nasledujúceho hraničného cestného mosta, ktorý bol postavený na poľské náklady a ktorý vlastní Poľsko:
                  186,68 metra dlhý oceľový most ponad rieku Bug medzi obcami Dorohusk – Jagodzin pozdĺž poľskej cesty I. triedy č. 12 a ukrajinskej cesty II. triedy M-07 s významom pre celoštátnu dopravu.
               
            
                  2.
               
               
                  Poľsko na poľsko-ukrajinskej hranici zabezpečí údržbu nasledujúceho hraničného cestného mosta, ktorý bol postavený na poľské náklady a ktorý vlastní Poľsko:
                  160,38 metra dlhý most zo železobetónu a z ocele ponad rieku Bug medzi obcami Zosin – Ustyluh pozdĺž poľskej cesty I. triedy č. 74 a ukrajinskej cesty II. triedy N-22 s významom pre celoštátnu dopravu.
               
            
                  3.
               
               
                  Údržbu hraničného cestného mosta s oceľovými nosníkmi a so železobetónovou mostovkou a celkovou dĺžkou 189,43 m ponad rieku Bug, ktorý bol postavený na náklady oboch strán, ktoré ho vlastnia rovnakým dielom, a ktorý sa nachádza medzi obcami Dorohusk – Jagodzin pozdĺž poľskej cesty I. triedy č. 12 a ukrajinskej cesty II. triedy M-07 s významom pre celoštátnu dopravu, zabezpečia obidve strany tak, že každá strana zabezpečí údržbu tej časti mosta, ktorú vlastní, s výnimkou zimnej údržby.
                  Za zimnú údržbu hraničného cestného mosta v celej jeho dĺžke sú zodpovedné tieto strany:
                  
                              a)
                           
                           
                              Poľsko: od 1. októbra každého nepárneho roka do 30. septembra nasledujúceho roka;
                           
                        
                              b)
                           
                           
                              Ukrajina: od 1. októbra každého párneho roka do 30. septembra nasledujúceho roka.